'Proefbuisbaba' se prof help ook sy ma | Netwerk24
Deur Cheréne Pienaar 22 April 2021 06:41
Hannes Erasmus (29), 'n assistent-bio-analis by Farmovs, 'n kliniese navorsingsmaatskappy van die UV, vertel dit was oorweldigend toe sy ouers hom in 2015 na die bekende fertiliteitspesialis prof. Paul Wessels neem.
Bernadine en Hannes Erasmus. Foto: Verskaf
Wessels was destyds die kundige wat gehelp het dat sy ma swanger raak deur middel van 'n kunsmatige bevrugtingsmetode genaamd intrafallopiese gameetoordrag (Gift).
Hy was langer as 'n dekade die voormalige hoof van die departement van verloskunde en ginekologie aan die UV, en het deesdae sy eie praktyk, Fem-Spes, in die stad.
Burger en Esmaré, Erasmus se ouers wat op Struisbaai woon, wou hoor of hy bereid sou wees om Erasmus toegang tot sy private kliniek te gee. Hy het ingestem.
Dit is nadat hulle hom destyds by die Universitas-hospitaal geraadpleeg het toe hulle gesukkel het om swanger te word en deur vyf onsuksesvolle inplantings is.
Erasmus is agt jaar ná sy ousus, Carina Pretorius, gebore en 19 maande ná sy wonderbaarlike geboorte het sy kleinsus, Petra Cairns, gekom en dié keer het alles heel normaal verloop.
Erasmus se navorsing fokus op onvrugbaarheid onder mans.
Prof. Paul Wessels Foto: Verskaf
Hy sê sy geboorte speel 'n groot rol in die keuse van sy loopbaan en belangstellingsveld.
"Ek dink my geboorte het dit taamlik beïnvloed. Ek het altyd 'n belangstelling in genetika gehad en gewonder hoe die infertiliteitswêreld werk."
Hy vertel sy pa het baie gehardloop en hy het begin wonder of daar 'n verband is tussen sportmanne en onvrugbaarheid.
Erasmus is oorspronklik van Kimberley en het ná skool 'n BSc in molekulêre biologie en biotegnologie aan die Universiteit Stellenbosch voltooi en toe sy honneursgraad in gedragsgenetika by die UV. Hy kry later vandeesmaand sy meestersgraad.
Bernadine, sy vrou, is 'n onderwyseres by die Laer Meisieskool Oranje.
Op die vraag of hulle eendag wil kinders hê, sê hy dit is beslis die plan vir die toekoms, maar hulle is nie haastig nie.
• Wessels was saam met drs. Olga de Smidt en Gerda Marx mede-studieleier van Erasmus se meestersgraad. Sy hoofstudieleier was Sue-Rica Schneider.